Diari Oficial de la Generalitat Valenciana


Sumari del DOGV 3685, del 10-02-2000 (2000/721)

RESOLUCIÓ de 12 de gener de 2000, del conseller d’Obres Públiques, Urbanisme i Transports, per la qual s’informa favorablement i en conseqüència s’aprova definitivament la modificació puntual de les normes subsidiàries de planejament del municipi de Villahermosa del Río.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3685

Data del DOGV
:   10-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/721


Data del document
:   12-01-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Villahermosa del Río
    * pla d'urbanisme

RESOLUCIÓ de 12 de gener de 2000, del conseller d'Obres Públiques, Urbanisme i Transports, per la qual s'informa favorablement i en conseqüència s'aprova definitivament la modificació puntual de les normes subsidiàries de planejament del municipi de Villahermosa del Río. [2000/X721]
  
Vist l'expedient relatiu a la modificació puntual de les normes subsidiàries de planejament del municipi de Villahermosa del Río, i de conformitat amb els següents:
  
Antecedents de fet
  
Primer.
  
El Plenari de l'Ajuntament de Villahermosa del Río, en sessió de 13 d'agost de 1999, acordà exposar al públic la modificació núm. 13 del Pla General, el que es portà a efecte per mitjà d'anuncis inserits en el periòdic El Mundo d'1 d'octubre de 1999, i en el Diari Oficial de la Generalitat Valenciana de 23 de setembre de 1999. Transcorregut el període d'informació al públic, durant el qual no es presentaren al·legacions, el Plenari de l'ajuntament aprovà provisionalment la modificació en sessió de 12 de novembre de 1999, després d'això l'expedient es remet al Servei Territorial d'Urbanisme, per a la seua aprovació definitiva, el 3 de desembre de 1999.
  
Segon.
  
El projecte està format per memòria i plànols.
  
Tercer.
  
La Comissió Territorial d'Urbanisme de Castelló, reunida en sessió de 21 de desembre de 1999, acordà informar favorablement la modificació puntual de les normes subsidiàries de planejament de Villahermosa del Río, i elevar proposta d'aprovació definitiva al conseller d'Obres Públiques, Urbanisme i Transports.
  
Fonaments de dret
  
Primer.
  
Respecte al procediment la tramitació de la modificació de les normes subsidiàries ha sigut correcta, conforme amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara en avant LRAU).
  
Segon.
  
Quant al fons de l'assumpte, l'objecte de la modificació és doble:
  
Modificació núm. 1. Reordenació de vials en el carrer de la Mola, amb supressió de rotondes.
  
Segons la memòria, amb aquesta modificació, que queda perfectament definida en la documentació gràfica, es resol la dificultat d'executar la rotonda grafiada en les normes subsidiàries vigents. La rotonda mencionada implicaria l'execució d'un terraplè de grans dimensions, ja que obligaria a realitzar un mur de contenció de més de quinze metres i la dificultat afegida de la inestabilitat d'aquest a causa de la forta pendent de la muntanya, circumstàncies que aconsellen l'eliminació de la rotonda.
  
La solució prevista suposa l'execució d'un vial que connecte el carrer en projecte amb el carrer de la Mola existent, el que des del punt de vista topogràfic és perfectament viable. Aquest vial es traça per la zona verda existent i l'ocupació d'aqueixa superfície es compensa per la reconversió del terreny que ocupava la rotonda, fet pel qual no hi ha disminució de dotacions, ni increment d'edificabilitat. La realització d'aquest vial es desenrotllarà amb una topografia completament plana, i l'execució de la urbanització del carrer en projecte (paral·lela al carrer de la Mola) resoldrà la connexió d'aquests vials.
  
Modificació núm. 2. Canvi d'ubicació d'un vial dins d'una parcel·la.
  
Aquesta segona modificació pretén el trasllat d'un vial de connexió entre el carrer de Miguel Castell i el carrer del Raval. El vial, en aquest moment, es troba sense executar, i és impossible de desenrotllar, a causa al desnivell existent entre els dos carrers (aproximadament 4.5 metres) i l'escassa distància entre ambdós.
  
Amb la proposta s'efectua una xicoteta reordenació de la zona, de manera que el solar afectat no incrementa la seua superfície, s'eixampla el carrer de Miguel Castell i s'estableix un vial per a vianants com a escala entre els dos carrers.
  
La documentació està completa, a l'efecte del que disposa l'article 27 de la LRAU.
  
Tercer.
  
La modificació que s'examina suposa la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992, RA715, i de 17 de març de 1992, RA3283), i té en aquests casos l'administració una àmplia llibertat per a elegir, entre les alternatives possibles, la forma en la qual el territori ha de quedar ordenat (sentència de 2 de gener de 1992, RA698). Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991, RA6342), per la qual cosa, quan es tracte d'aquestes determinacions, aquella discrecionalitat ha de ser actuada per l'ajuntament, des de la representació que li confereix la legitimació democràtica.
  
En el cas que ens ocupa, com es deriva de l'examen dels plànols en els quals es concreta el canvi d'ordenació, es manté la superfície de sòl dotacional i no s'incrementa el del sòl edificable, fet pel qual es compleixen els estàndards exigibles en les modificacions puntuals del planejament. D'una altra banda, es considera que la modificació s'ajusta a criteris de racionalitat i s'ajusta a la legislació urbanística vigent.
  
Quart.
  
Aquesta modificació, en eliminar les rotondes existents al final del carrer de la Mola i en projecte i obrir un vial de connexió entre els dos vials, implica una alteració molt lleu en la qualificació de zones verdes. D'això, se'n deriva la necessitat que se seguisquen determinats tràmits específics:
  
- Per un costat, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la disposició transitòria novena de la LRAU, i en no estar encara constituït l'esmentat consell, les seues funcions corresponen al conseller d'Obres Públiques, Urbanisme i Transports, amb informe previ de la Comissió Territorial d'Urbanisme.
  
- D'altra banda, segons l'article 10.8.e de la Llei 10/1994, de 19 de desembre, seria necessari el dictamen previ del Consell Jurídic Consultiu, en els casos de modificacions l'objecte de les quals siga portar a terme una zonificació diferent de zones verdes. Segons la interpretació que d'aquest precepte ha portat a terme el Consell Jurídic Consultiu en nombroses ocasions, no és necessari sol·licitar el seu dictamen quan l'objecte de la modificació és més ampli i sols indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta Conselleria, en atenció a les característiques de la modificació, no és preceptiu el dictamen de l'esmentat òrgan consultiu.
  
Quant al fons de la modificació, i en relació amb la xicoteta alteració de la zona verda, no hi ha cap dubte que la nova ordenació satisfà clarament l'interès general, en donar continuïtat a uns vials que abans eren d'impossible execució, tal com s'expressa amb detall en la memòria de la modificació.
  
Cinqué.
  
Respecte a la competència per a l'aprovació de l'expedient, el conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la LRAU, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentat i altres de general i pertinent aplicació, resolc:
  
Informar favorablement i en conseqüència aprovar definitivament la modificació puntual de les normes subsidiàries de planejament del municipi de Villahermosa del Río.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'art. 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.